Ekwatè: Lame Sove Prezidan Rafael Correa Ki Te Anba Men Polisye Rebèl
Lame wete prezidan an anba menm polisye yo aprè yon maryaj kout zam ki te dire 35mn. Chèf Polis Nasyonal la bay demisyon n
Nan peyi Ekwatè, twoup militè antre daso nan yon lopital nan kapital la, Quito, pou yo t al sove prezidan peyi a, Rafael Correa, ki te otaj anba men yon gwoup polisye rebèl ki t ap pwoteste kont dispozisyon mare-senti gouvènman adopte sou plan ekonomik la. Manm Lame a rive sòti lopital la ak prezidan an, aprè yon maryaj kout zam ak polisye yo. Batay sa a ant twoup ki rete fidèl ak prezidan an e polisye rebèl yo te dire 35 minit. Nouvèl yo rapòte omwen yon manm lame blese nan operasyon sovtaj sa a. Apre sa, prezidan konteste a te pran lapawòl devan yon foul patizan pandan li te parèt sou balkon palè nasyonal la. Li remèsye yo pou apui yo e li fè konnen li rete kwè sa k rive yè a se yon tantativ kou deta – e non pa yon senp mouvman pwotestasyon. Pi bonè nan jounen jedi 30 septanm 2010 la misye Correa te entène lopital aprè li te resevwa kèk bouskilad e li te respire gaz lakrimojèn pandan li t ap eseye pale ak polisye rebèl yo devan katye- eneral lapolis la nan Quito. Polisye yo fache daprèzavwa gouvènman an koupe sou bidjè nasyonal la, e sa vin elimine yon seri de bonis ak kèk posiblite pwomosyon. Prezidan an defann desizyon an, paske, daprè li, koupi sa yo nan bidjè a nesesè e se pa lapolis sèlman ki afekte, men se tout gouvènman an. Polisye ki t ap boule kawoutyou te bloke gwo wout nasyonal yo, e pandan yon ti tan ayewopò etènasyonal kapital la ak vil Guayaquil te fèmen, paske anplwaye yo tap fè grèv. Depi midi lekòl yo te ravwaye elèv ak etidyan, e tout klas anile pou vavdredi 1er oktòb 2010 la. Dènye nouvèl ki soti sou dosye sa a nan Ekwatè fè konnen : gouvènman an anonse peyi a rete anba yon eta de syèj kote se lame ki responsab sekirite a. Chèf polis nasyonal la, Freddy Martinez, bay demisyon n menm jou vandredi 1er oktòb poutèt li pat rive boke mouvman rebelyon an. Se lame kounyela a ki responsab lòd piblik nan moman gouvènman an sispann egzèsis libète sivil yo. Pandansetan, yon gwoup llidè sid-ameriken prese fè yon rankont dujans nan Ajantinn kote yo pran angajman pou yo apiye prezidan Correa; an menm tan tou, yo kondane vyolans la ak sa yo konsidere kòm yon tantativ kou-deta. Rafael Correa te monte sou pouvwa a an 2007. Misye se yon bon alye prezidan venezuelyen an, Hugo Chavez, e li pa konn mete dlo nan bouch li pou l kritike politik Lèzetazini vizavi rejyon Amerik Latin nan. Istorikman, Ekwatè se yon egzanp stabilite politik.